ལང་ཚོའི་རྦབ་ཆུ

ལང་ཚོའི་རྦབ་ཆུ།
པདྨ་ཆོས་འགྲུབ་ནས་བཤུ་བའོ་་

སྔོ་ཞིང་བསངས་པའི་ནམ་མཁའ།

དྲོ་ཞིང་འཇམ་པའི་ཉི་འོད། 

ཡངས་ཤིང་ཆེ་བའི་ས་གཞི། 

མཛེས་ཤིང་སྡུག་པའི་མེ་ཏོག

མཐོ་ཞིང་བརྗིད་པའི་ལྷུན་པོ… …

ཨེ་མ—

དེ་ལས་ཀྱང་ཉམས་དགའ་བ་ནི། 

མདུན་ཕྱོགས་ཀྱི་བྲག་ངོས་གཟར་བོ་ན།

ཆིལ་ཆིལ་དུ་འབབ་པའི་རྦབ་ཆུ་རེད། 

ལྟོས་དང༌། 

ལྦུ་བའི་རླབས་ཕྲེང་དཀར་ཞིང་དྲི་མ་མེད་ལ། 

འོད་ཀྱི་ཐིག་ལེ་ནི་རྨ་བྱའི་སྒྲོ་མདོངས། 

ནེ་ཙོའི་སྒྲོ་ཐུལ།

ཟ་འོག་གི་རི་མོ། 

དབང་བོའི་གཞུ་རིས… …

ཉོན་དང༌། 

ཆུ་ཡི་བཞུར་སྒྲ་གསལ་ཞིང་སྙན་འཇེབས་ལྡན་ལ། 

ལང་ཚོའི་གླུ་དབྱངས་ནི་དྲི་ཟའི་གླུ། 

ཚངས་པའི་དབྱངས།

དབྱངས་ཅན་ངག

ཁུ་བྱུག་གི་གདངས… …

ཀྱེ—འདི་ནི་རང་བཞིན་གྱི་རྦབ་ཆུ་དཀྱུས་མ་ཞིག་མ་ཡིན་ཏེ། 

བརྗིད་ཅིང་རྔམ་པའི་ཉམས།

འཇིགས་པ་མེད་པའི་སྙིང༌། 

ཞུམ་པ་མེད་པའི་དཔའ། 

དར་ཞིང་རྒྱས་པའི་ལུས། 

མཛེས་ཤིང་འཕྱོར་བའི་རྒྱན།

སྙན་ཞིང་འཇེབས་པའི་གླུ… …

འདི་ནི—

བོད་གངས་ཅན་གྱི་གཞོན་ནུ་རྣམས་ཀྱི་ལང་ཚོའི་རྦབ་ཆུ་རེད།

འདི་ནི—

དུས་རབས་ཉི་ཤུའི་ལོ་རབས་བརྒྱད་ཅུའི་བོད་རིགས་གཞོན་ནུ་རྣམས་ཀྱི་

གསར་གཏོད་ཀྱི་སྙིང་སྟོབས། 

འཐབ་འཛིང་གི་ཉམས་འགྱུར། 

ལང་ཚོ་ཡི་གླུ་སྒྲ་རེད། 

ཀྱེ་ཀྱེ། རྦབ་ཆུ་ཡི་ལང་ཚོ་ཡ། 

ལང་ཚོ་ཡི་རྦབ་ཆུ། 

ཁྱེད་ལ་འཇིགས་པ་མེད་པའི་སྙིང་སྟོབས་དང༌། 

—ཞུམ་པ་མེད་པའི་སྤོབས་པ། 

—ཉམས་པ་མེད་པའི་ཟིལ་ཤུགས། 

—འཛད་མཐའ་མེད་པའི་སྟོབས་ཤུགས་འདི་ལྟ་བུ་ཞིག་

ཇི་ལྟར་རྒྱས་པ་ཡིན།

རེད་ལགས། 

དཔྱིད་གསུམ་མཁའ་ནས་བབས་པའི་ཆར་ཆུ། 

དབྱར་གསུམ་ས་ནས་བརྡོལ་བའི་ཆུ་མིག

སྟོན་གསུམ་སད་དང་སེར་བའི་སྙིང་བཅུད།

དགུན་གསུམ་གངས་དང་ཁ་བའི་ཡང་བཅུད།

གཞན་ཡང༌། 

གངས་ཆུ—རྫ་ཆུ—གཡའ་ཆུ—ནགས་ཆུ—ན་ཆུ—རི་ཆུ—ལུང་ཆུ—ཕུ་ཆུ— 

མདའ་ཆུ— 

མདོར་ན། 

བཀྲ་ཤིས་་པའི་ཆུ། 

—དགེ་ལེགས་འབྱུང་བའི་ཆུ། 

—དོན་འགྲུབ་པའི་ཆུ། 

—ཡན་ལག་བརྒྱད་ལྡན་གྱི་ཆུ། 

—ཕུན་སུམ་ཚོགས་པའི་ཆུ་སྟེ། 

ཆུ་ཕྲན་མི་གཅིག་བརྒྱ་དང་བརྒྱད།

ཆུ་སྣ་མི་གཅིག་ཁྲི་མ་འབུམ། 

ཁྱེད་ནི་མཐུན་སྒྲིལ་གྱི་ཆུ་ཞིག་ཡིན་པས། 

གཡང་གཟར་གྱི་བྲག་ལས་འབབ་པར་ཕོད། 

ཁྱེད་ནི་ཡོངས་འདུས་ཀྱི་ཆུ་ཞིག་ཡིན་པས། 

ངམ་གྲོག་གི་གཡང་ལས་མཆོང་བར་སྤོབས།

ཁྱེད་ལ་གསར་བྱུང་གི་ཆུ་སྣ་བསྡུ་བའི་སྤོབས་པ་དང་ལྡན་པས། 

ཁྱེད་ཀྱི་བློ་རྒྱ་ཆེ་ཞིང་ལུས་སྟོབས་དར་ལ་ཟིལ་ཤུགས་ཆེ། 

ཁྱེད་ནི་ཁེངས་པ་སྤངས་ཤིང་དྲེགས་པའི་དྲི་མ་མེད་པས། 

ཁྱེད་ཀྱི་བཞུར་རྒྱུན་རིང་ལ་འབབ་རྒྱུན་དྲག

ཁྱེད་ལ་སྙིགས་མ་འདོར་ཞིང་སྙིང་བཅུད་གཞིབ་པའི་ནུས་པ་དང་ལྡན་པས

ཁྱེད་ཀྱི་ལུས་སེམས་གཙང་ལ་ལང་ཚོའི་དཔལ་ཡོན་རྒྱས། 

རྦབ་ཆུ་ཡ། 

ཁྱེད་ནི་ལོ་རྒྱུས་ཀྱི་དཔང་བོ་དང༌། 

མ་འོངས་པའི་ལམ་འདྲེན་རེད།

ཁྱེད་ཀྱི་དྲི་མ་བྲལ་བའི་ཆུ་ཐིགས་རེ་རེའི་ནང་དུ། 

གངས་ཅན་བོད་ཀྱི་འཕེལ་འགྲིབ་འཁོད་ཡོད་ལ། 

ཁྱེད་ཀྱི་གཟེགས་མ་འབར་བའི་རྡུལ་ཕྲན་རེ་རེའི་ནང་དུ། 

བསིལ་ལྡན་ཁ་བའི་ལྗོངས་ཀྱི་དར་རྒུད་འདུས་ཡོད། 

ཁྱེད་མེད་ན། 

སྒྲ་རིག་པའི་རལ་གྲི་ལ་ངར་ཇི་ལྟར་ལྡུད། 

ཁྱེད་མེད་ན། 

བཟོ་རིག་པའི་ཆུ་གྲི་ལ་རྣོ་ཇི་ལྟར་འཇོག

ཁྱེད་མེད་ན། 

གསོ་བ་རིག་པའི་ལྗོན་པ་རྒྱས་མི་ཐུབ་ལ།

ཚད་མའི་མེ་ཏོག་དང་ནང་རིག་འབྲས་བུའང་སྨིན་མི་སྲིད། 

གཅིག་བྱས་ན—

ཁྱེད་ཀྱི་ཆུ་ཤེལ་དང་འདྲ་བའི་སེམས་ལའང༌། 

ལོ་རྒྱུས་ཀྱི་རྨ་ཁ་དང༌། 

དམག་འཁྲུག་གི་ནད་རྙིང༌། 

རྨོངས་དད་ཀྱི་ཆུ་བུར། 

རྙིང་ཞེན་གྱི་རྡུལ་ཕྲན་སོགས་མཆིས་ཀྱང་སྲིད་མོད། 

ཡིན་ན་ཡང༌། 

ཁྱེད་ལ་ལང་ཚོའི་རྔམ་བརྗིད་དང་སྐྱེས་སྟོབས་ཀྱི་དཔལ་དང་ལྡན་པས། 

དགུན་གསུམ་གྱི་ཙག་གིས་ཁྱེད་ཀྱི་སེམས། 

—འཁྱག་རོམ་གྱི་སྒྲོམ་དུ་འཇུག་པའི་གོ་སྐབས་ནི་ནམ་ཡང་མ་མཆིས་ལ། 

རླུང་འཚུབ་ཀྱི་སྤུ་གྲིས་ཁྱེད་ཀྱི་བཞུར་རྒྱུན། 

—ལན་བརྒྱར་གཏུབས་ཀྱང་ཆོད་པའི་ངེས་པ་ནི་དེ་བས་ཀྱང་ག་ལ་ཡོད། 

རྒྱུ་མཚན་ནི—

ཁྱེད་ཀྱི་ཆུ་མགོ་གངས་དང་འབྲེལ་ཞིང༌། 

ཁྱེད་ཀྱི་ཆུ་རྔ་རྒྱ་མཚོར་འདྲེས་ཡོད་པའི་ཕྱིར།

ཁྱེད་ཀྱི་ལོ་རྒྱུས་ཀྱི་བཞུར་རྒྱུན་རིང་མོས། 

ང་ཚོ་ལ་གཟི་བརྗིད་དང་ལ་རྒྱ་གནང་བ་དང༌། 

ཁྱེད་ཀྱི་དུས་རབས་ཀྱི་བཞུར་སྒྲ་སྙན་མོས། 

ང་ཚོ་ལ་སྐུལ་མ་དང་སྟོབས་ཤུགས་བསྩལ་བྱུང༌། 

གསན་བྱུང་ངམ—རྦབ་ཆུ་ལགས།

བོད་གངས་ཅན་གྱི་གཞོན་ནུ་རྣམས་ཀྱི་དྲི་བ་འདི་དག་

ཁྱེད་ཀྱིས་གསན་པ་ཨེ་བྱུང༌། 

སྙན་ངག་གི་རྟ་མཆོག་སྐོམ་པས་གདུང་ན་ཇི་ལྟར་བྱ། 

སྡེབ་སྦྱོར་གྱི་གླང་ཆེན་ཚ་བས་གཙེས་ན་ཇི་ལྟར་བྱ། 

མངོན་བརྗོད་ཀྱི་སེང་གེ་དྲེགས་པས་གཟིར་ན་ཇི་ལྟར་བྱ།

ཟློས་གར་གྱི་བུ་ཆུང་དྭ་ཕྲུག་ཏུ་ལུས་ན་ཇི་ལྟར་བྱ། 

སྐར་རྩིས་ཀྱི་ཕ་ཤུལ་སྟོང་བར་ལུས་ན་སུ་ཡིས་འཛིན། 

ཚན་རིག་གི་གཞོན་ནུ་མག་པར་ལེན་ན་བསུ་བ་ཇི་ལྟར་བགྱིད། 

ལག་རྩལ་གྱི་བུ་མོ་བག་མར་བསུ་ན་ཁྱོ་བོ་སུ་ཡིས་བྱ། 

ལགས་སོ—རྦབ་ཆུ་ལགས།

ཁྱེད་ཀྱི་དྭངས་ཤིང་གསལ་ལ་སྙན་ཞིང་འཇེབས་པའི་གླུ་སྒྲ་

ལས་བྱུང་བའི་ལན་དེ་དག

—ང་ཚོའི་སེམས་སུ་རྡོ་ལ་རི་མོ་བརྐོས་པ་ལྟར་བཟུང་ཡོད། 

ངོ་མ། 

མཚར་སྡུག་འོད་སྟོང་འབར་བའི་སྔོན་ཆད་ཀྱིས་ད་ལྟའི་ཚབ་བྱེད་མི་རུང་ལ།

བ་ཚྭའི་དྲི་དང་འགྲོགས་པའི་ཁ་སང་གིས་དེ་རིང་གི་སྐོམ་པ་ག་ལ་སོད།

རྙེད་པར་དཀའ་བའི་ལོ་རྒྱུས་ཀྱི་བེམ་པོའི་ལུས་པོ་ལ། 

དུས་དང་མཐུན་པའི་སྲོག་གི་དབང་བོ་མ་ཞུགས་ན། 

ཡར་རྒྱས་ཀྱི་འཕར་རྩ་ལྡིང་མི་སྲིད་ལ། 

སྔོན་ཐོན་གྱི་སྙིང་ཁྲག་རྒྱུ་མི་ཐུབ་ཅིང༌། 

མདུན་བསྐྱོད་ཀྱི་གོམ་པ་ནི་དེ་བས་ཀྱང་ངོ༌།

ཀྭ་ཡེ། རྦབ་ཆུ་ལགས། 

ཁྱེད་ཀྱི་ཆིལ་ཆིལ་གཡོ་བའི་རླབས་ཕྲེང་དང༌། 

ལང་ལོང་འཐོར་བའི་གཟེགས་མ་ལས—

ང་ཚ་སྟེ།

—བོད་གངས་ཅན་གི་མི་རབས་གསར་བའི་སྟོབས་ཤུགས་མཚོན་པ་དང༌། 

ཁྱོད་ཀྱི་ཤང་ཤང་འབབ་པའི་ཆུ་རྒྱུན་དང༌། 

འུར་འུར་བཞུར་བའི་ཆུ་སྒྲ་ལས—

ང་ཚོ་སྟེ།

—བོད་གངས་ཅན་གྱི་མི་རབས་གསར་བའི་ཕུགས་བསམ་མངོན་འདུག

རྙེང་ཞེན། བག་འཁུམ། རྨོངས་དད། ལེ་ལོ… …

ང་ཚོའི་མི་རབས་འདིར་འཇུག་ཡུལ་གཏན་ནས་མེད། 

རྗེས་ལུས། ཀླ་ཀློ། མུག་ནག ལོག་སྤྱོད… …

ང་ཚོའི་དུས་རབས་འདིར་གནས་ས་ཡེ་ནས་མེད། 

རྦབ་ཆུ་ཡ་རྦབ་ཆུ། 

ང་ཚོའི་སེམས་ནི་ཁྱེད་ཀྱི་འགྲོས་དང་བསྟུན་ནས་གཡོ་བ་དང༌། 

ང་ཚོའི་ཁྲག་ཀྱང་ཁྱེད་ཀྱི་རྒྱུན་དང་འགྲོགས་ནས་བཞུར་གྱིན་ཡོད། 

མ་འོངས་པའི་ལམ་ཁར—

ཀྱག་ཀྱོག་སྔར་ལས་ཆེ་ན་ཡང༌། 

བོད་ཀྱི་གཞོན་ནུ་རྣམས་འཇིགས་པའི་གོ་སྐབས་བྲལ་ཞིང༌། 

ང་ཚོས་རང་རེའི་མི་རིགས་འདིར། 

མདུན་བསྐྱོད་ཀྱི་ལམ་གསར་བ་ཞིག་འབྱེད་ངེས་ཡིན། 

ལྟོས་དང༌། 

གྲལ་འགྲིག་པའི་རུ་དཔུང་དེ་ནི། 

བོད་གངས་ཅན་གྱི་མི་རབས་གསར་བ་རེད། 

ཉོན་དང༌། 

འགྲོས་མཉམ་པའི་གླུ་སྒྲ་དེ་ནི། 

བོད་གངས་ཅན་གྱི་གཞོན་ནུའི་གོམ་སྒྲ་རེད། 

འོད་གསལ་གྱི་ལམ་ཆེན། 

གཟི་བརྗིད་ཀྱི་ལས་འགན། 

བདེ་སྐྱིད་ཀྱི་འཚོ་བ།

འཐབ་འཛིང་གི་གླུ་དབྱངས། 

རྦབ་ཆུའི་ལང་ཚོ་ལ་ཡལ་བ་མེད་ཅིང༌། 

ལང་ཚོའི་རྦབ་ཆུ་ནི་དེ་བས་ཀྱང་ཉམས་པ་མེད།

འདི་ནི—

བོད་གངས་ཅན་གྱི་གཞོན་རབས་རྣམས་ཀྱི་ངག་ལས་བྱུང་བའི་ལང་ཚོའི་རྦབ་ཆུ་རེད། 

འདི་ནི—

བོད་གངས་ཅན་གྱི་གཞོན་ནུ་རྣམས་ཀྱི་སེམས་ན་འབབ་པའི་ལང་ཚོའི་རྦབ་ཆུ་རེད།